उपाधि सामुन्ने सिटी
म्यानचेस्टर सिटीका खेलाडीका लागि अबको पाँच दिन दुबईको घाममा मस्त आराम गर्ने अवसर हुनेछ । त्यसैका लागि खेलाडी सोमबार राति नै त्यतातिर उडिसकेका छन् ।
म्यानचेस्टर — म्यानचेस्टर सिटीका खेलाडीका लागि अबको पाँच दिन दुबईको घाममा मस्त आराम गर्ने अवसर हुनेछ । त्यसैका लागि खेलाडी सोमबार राति नै त्यतातिर उडिसकेका छन् ।अहिले सिटी इंग्लिस प्रिमियर लिगको शीर्ष स्थानमा छ । सिटीलाई दोस्रोको म्यानचेस्टर युनाइटेडमाथि १६ अंकको अग्रता प्राप्त छ ।यस्तोमा सबैलाई थाहा भइसकेको छ, सिटीले अप्रिल ७ मा छिमेकी म्यानचेस्टर युनाइटेडको मैदानमा उपाधि जित्न सक्छ । त्यसको साता दिनअगाडि सिटीले एभरटनलाई भने हराउनुपर्नेछ । सिटीले सोमबारकै खेलमा स्टोक सिटीलाई हराएपछि यो समीकरण तयार भएको हो, उपाधि निकै नजिकको ।स्टोकमाथि प्राप्त २–० को जितमा दुवै गोल गरे डेविड सिल्भाले । यसक्रममा उनले मिडफिल्डमा जादुयी खेल पनि प्रदर्शन गरे । पेप ग्वार्डिओलाको नेतृत्वमा यो २६ औं लिग जित हो । यता स्टोक भने डरलाग्दोसँग रेलिगेसन क्षेत्रमा अल्मलिरहेको छ । सिल्भाले यसअघि स्पेनमा फर्कने मौका पाएका थिए ।समयभन्दा अगाडि जन्मेका छोराको उपचारमा सिल्भाका पत्नी व्यस्त छिन् । सिल्भा त्यसैका लागि स्पेन लागेका थिए । तर मैदान फर्केयता उनले दुई उत्कृष्ट गोल रचे । उनको खेल वास्तवमै हेर्नलायक थियो । सिल्भाको पहिलो गोलमा अवसर सिर्जना गरेका थिए रहिम स्टर्लिङले । दोस्रो गोलको श्रेय भने ग्याब्रियल जेससलाई दिए हुन्छ ।सिटीको जित तयजस्तै हुँदा उसले गत वर्षको तुलनामा बढी अंक बटुलिसकेको थियो । सिटीको अहिले ८१ अंक छ । खेलपछि व्यवस्थापक पेप ग्वार्डिओलाले भने, ‘हामी निकै नजिक पुगेका छौं उपाधिबाट । हाम्रो ८१ अंक भइसकेको छ र यो धेरै हो । मलाई थाहा छ, म्यानचेस्टर युनाइटेडमाथिको जित समर्थकका लागि धेरै अर्थ लाग्छ । तर अहिले हाम्रो ध्यान एभरटनविरुद्धको खेलमा हुनुपर्छ ।’– द गार्डियन